Source: http://docplayer.fi/3301937-Lex-nokia-perusoikeuksien-puristuksessa.html
Timestamp: 2018-04-23 08:05:52+00:00
Document Index: 15018599

Matched Legal Cases: ['kko ', 'kko ', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ']

Lex Nokia perusoikeuksien puristuksessa - PDF
Lex Nokia perusoikeuksien puristuksessa
Download "Lex Nokia perusoikeuksien puristuksessa"
1 Tampereen yliopisto Johtamiskorkeakoulu Pilvi Kalliomaa Lex Nokia perusoikeuksien puristuksessa Sisällönanalyysi Helsingin Sanomissa käydystä keskustelusta Valtio-oppi Pro gradu -tutkielma Kesäkuu 2013
2 Tampereen yliopisto Johtamiskorkeakoulu Politiikan tutkimuksen tutkinto-ohjelma KALLIOMAA, PILVI: Lex Nokia perusoikeuksien puristuksessa sisällönanalyysi Helsingin Sanomissa käydystä keskustelusta Pro gradu -tutkielma, 107 s., 1 liites. Politiikan tutkimuksen tutkinto-ohjelma/ Valtio-opin opintosuunta Kesäkuu Tässä pro gradu -tutkielmassa analysoin lakia sähköisen viestinnän tietosuojan muuttamisesta eli niin sanotusta Lex Nokiasta käytyä keskustelua. Tarkastelen tapauksen avulla sitä, miten poliittisen ja oikeudellisen vallan jakautumisesta keskustellaan Suomessa uuden konstitutionalismin eli uuden valtiosääntöistymisen näkökulmasta. Uudella konstitutionalismilla viitataan kehitykseen, jonka myötä perustuslaille ja perusoikeuksille on tullut yhä keskeisempi merkitys toisesta maailmansodasta lähtien niin lainsäädännössä kuin tuomioistuinten päätöksenteossa. Perustuslaki ja sen sisältämät perusoikeussäännökset sitovat nykyisin vahvasti päätöksentekoa ja perustuslainmukaisuuden valvonnasta on tullut yhä tärkeämpää. Uusi konstitutionalismi voidaan jakaa poliittiseen ja oikeudelliseen konstitutionalismiin, jotka eroavat toisistaan ennen kaikkea siinä, kenellä on valta valvoa lakien perustuslainmukaisuutta. Lex Nokian tapauksessa julkisessa keskustelussa kyseenalaistettiin vahvasti se, rikkooko lakiesitys perusoikeuksia ja perustuslakia. Sisällönanalyysiä metodina käyttäen analysoin Helsingin Sanomien vuosien välillä julkaistujen artikkeleiden avulla niitä argumentteja, joilla lakiesitystä puolustettiin ja vastustettiin. Analysoin myös sitä, minkälaisena eduskunnan perustuslakivaliokunnan rooli ymmärrettiin Helsingin Sanomien artikkeleiden perusteella. Lex Nokian tapauksessa esille nousi selkeästi uuteen konstitutionalismiin olennaisesti liittyvä vallanjakokysymys. Kuka viime kädessä määrittelee perusoikeuksien taustalla vaikuttavien arvojen sisällön? Kaiken kaikkiaan keskustelussa Lex Nokiasta löytyi paljon uuteen konstitutionalismiin nojaavaa argumentointia. Lakiesitystä puolustavien argumenttien ytimessä oli merkittävien taloudellisten intressien suojelu, kuitenkin niin että rajoitukset ja toimet ovat tarkkaan punnittuja ja harkittuja. Lakihankkeen tarkoitus oli parantaa voimassa ollutta lainsäädäntöä. Vastustajien ydinargumenttina taas oli, että lakimuutos rikkoo perusoikeuksia ja on siten perustuslain vastainen. Toisekseen lakimuutos antaisi liikaa valtaa työnantajille. Eduskunta ja perustuslakivaliokunta eivät olisi myöskään saaneet ohittaa oikeusoppineiden esittämää kritiikkiä. Lain vastustajien mielestä muutos oli turha. Aineiston perusteella eduskunnan kykyä päättää perusoikeuksien suhteista toisiinsa arvosteltiin ankarasti. Vaikka perustuslakivaliokunnan asemaa ei lopulta kyseenalaistettu, asetettiin valiokunnalle isoja paineita. Johtopäätöksenä voi todeta, että tulevaisuudessa julkisen keskustelun lainsäädännöstä tulisi olla avoimempaa, jotta perusoikeuksien taustalla vaikuttavista arvovalinnoista todella keskusteltaisiin. Tapaus nosti julkiseen keskusteluun kysymyksen vallanjaosta politiikan ja oikeuden välillä.
3 Sisällysluettelo 1. Johdanto Valtiosääntöistyminen eli konstitutionalisoituminen Valtiosääntö politiikan ja oikeuden rajalla Kohti uutta konstitutionalismia Perusoikeudet uuden konstitutionalismin keskiössä Lakien perustuslainmukaisuuden valvonta Lakien perustuslainmukaisuuden valvonnan perusteista Kansainvälisiä malleja Oikeudellinen ja poliittinen konstitutionalismi Seurauksena oikeudellistuminen? Tasapainoilua ääripäiden välillä Suomalaisen valtiosäännön muutoksia Suomalainen kehitys Uusi perustuslaki ja perusoikeudet Vuoden 2000 perustuslain kokonaisuudistus Perusoikeudet Perustuslainmukaisuuden valvonta Suomessa Perustuslakivaliokunta suomalaisena erikoisuutena Perustuslakivaliokunnan roolin arviointia Jälkikäteinen ja muu oikeudellinen valvonta Yhteenveto teoreettisesta viitekehyksestä Tapaustutkimuksena Lex Nokia Tutkimustehtävä, metodi ja aineisto Tutkimusasetelma ja tutkimuskysymykset Metodina sisällönanalyysi Tutkimuksen aineistona Helsingin Sanomat Analyysi Lain puolustajat Vuosi 2006: yrityssalaisuuksien suojelu koko Suomen etu Vuosi 2007: sähköiset tietovuodot yleistyneet Vuosi 2008: viimeinen keino Vuosi 2009: nykytilanteen parantaminen Vuodet 2010 ja 2011: lailla ennaltaehkäisevä vaikutus... 64
4 Yhteenveto puolustajien argumentoinnista Lain vastustajat Vuosi 2006: lakiesitys loukkaisi perusoikeuksia Vuosi 2007: onko laille todellista tarvetta? Vuosi 2008: oikeustieteilijöiden esittämä kritiikki Vuosi 2009: pelko seurauksista Vuosi 2010: lakimuutoksen sekavuus Vuosi 2011: turha laki? Yhteenveto vastustajien argumentoinnista Perustuslakivaliokunnan rooli Vuodet 2006 ja 2007: kyllä perustuslakivaliokunta ratkaisee Vuosi 2008: perustuslakivaliokunnan oma linja Vuosi 2009: valiokunnan roolin punnintaa Vuodet 2010 ja 2011: perustuslakivaliokunnan poliittisuus Yhteenveto perustuslakivaliokunnasta käydystä keskustelusta Johtopäätökset Vastauksia tutkimuskysymyksiin Arvokeskustelua tulisi lisätä LÄHDELUETTELO Liite 1. Lex Nokia -tapauksen eteneminen
5 1. JOHDANTO Mikä on politiikan ja oikeuden suhde? Missä kulkee niiden välinen raja? Mitkä asiat kuuluvat poliittisen harkinnan piiriin ja mitkä oikeudellisen harkinnan piiriin? (Husa 2004, 43.) Nämä ovat kysymyksiä, jotka hiertävät uuden valtiosääntöistymisen problematiikan ytimessä. Näihin kysymyksiin on enenevässä määrin alettu vastata uudella tavalla. Uusi konstitutionalismi eli uusi valtiosääntöistyminen on pyyhkäissyt koko maapallon yli toisen maailmansodan jälkeen ja erityisellä voimalla Berliinin muurin murtumista seuranneena aikana (Tuori 2009, 319). Niin Euroopassa, Aasiassa, Latinalaisessa Amerikassa kuin Afrikassa tuomareiden ja tuomioistuinten vaikutusvalta on lisääntynyt. Uudet perustuslait ympäri maailmaa eivät enää tunnusta lainsäädännön etusijaa, vaan luovat ihmisoikeuksien kautta vahvoja rajoitteita lainsäätäjille ja viranomaisille ja suojaavat ihmisoikeuksia oikeudellisin keinoin julkisen vallan loukkauksia vastaan. (Shapiro & Stone Sweet 2002, 1.) Tässä tutkielmassa tarkastelen uutta valtiosääntöistymistä eli uutta konstitutionalismia Suomessa. Uuden valtiosääntöistymisen ytimessä on perusoikeuksien vahvistuminen. Tämä perusoikeuksien vahvistuminen on herättänyt monia kysymyksiä vallanjaosta, demokratiasta ja politiikan ja oikeuden suhteesta. Suomessakin valtiosääntöoikeustieteen piirissä on kirjoitettu vallanjaon mahdollisesta muutoksesta ja sen vaikutuksesta demokraattiseen päätöksentekoon. (Tuori 2007, ) Tämän tutkielman tarkoituksena on tapaustutkimuksen avulla valottaa, miten poliittisen ja oikeudellisen vallan jakautuminen nähdään Suomessa uuden konstitutionalismin näkökulmasta. Uusi konstitutionalismi voidaan jaotella poliittiseen ja oikeudelliseen konstitutionalismiin, jotka eroavat toisistaan ennen kaikkea siinä, kenellä on valta valvoa lakien perustuslainmukaisuutta. Se, miten perusoikeuksista keskustellaan, valottaa suhtautumista uuteen valtiosääntöistymiseen ja siihen, miten politiikan ja oikeuden suhde nähdään. Tarkastelukohteenani on laki sähköisen viestinnän tietosuojan muuttamisesta eli niin sanotusta Lex Nokiasta käyty keskustelu vuosina Helsingin Sanomissa. Analysoin tätä tapausta, koska se voi yhtenä esimerkkinä kertoa siitä, kuinka uuden valtiosääntöistymisen vaikutuksista keskustellaan Suomessa. Aihe on oikeudellinen, mutta kuten Antero Jyränki (1989, 21) toteaa, oikeudellisia ilmiöitä onkin tarkasteltava niiden yhteiskunnallisissa yhteyksissä. Aiheesta on Suomessa keskusteltu ennen kaikkea oikeustieteilijöiden ja valtiosääntötutkijoiden piirissä (mm. 1
6 Jaakko Husa, Antero Jyränki, Kaarlo Tuori, Tuomas Ojanen, Juha Lavapuro), joten tarkoituksenani on jatkaa keskustelua perusoikeuksien vahvistumisesta politiikan tutkimuksen näkökulmasta. Aluksi tutkielman toisessa luvussa avaan perustuslain ja valtiosäännön käsitteitä, konstitutionalismin muutosta uudeksi konstitutionalismiksi, perusoikeuksien keskeistä asemaa uudessa konstitutionalismissa sekä perustuslainmukaisuuden valvonnan erilaisia järjestämistapoja. Kolmannessa luvussa avaan suomalaista kehitystä sekä perustuslakivaliokunnan erityislaatuista asemaa Suomessa. Tutkielman neljännessä luvussa esittelen itse tapauksen ja kerron Lex Nokian säätämisen liittyneet vaiheet ja tapahtumat. Viidennessä luvussa esittelen tutkimuskysymykset, esittelen aineiston ja perustelen valintani käyttää sisällönanalyysiä analyysikeinona. Kuudennessa luvussa esittelen ja analysoin aineistosta esiin nousseita teemoja ja argumentteja. Seitsemännessä ja viimeisessä luvussa esittelen analyysin perusteella löytyneet tutkimustulokset ja yhdistän aineiston ja teoreettisen viitekehyksen toisiinsa. 2. VALTIOSÄÄNTÖISTYMINEN ELI KONSTITUTIONALISOITUMINEN 2.1. Valtiosääntö politiikan ja oikeuden rajalla Valtiosääntöoikeus on se oikeustieteen osa-alue, jossa pureudutaan oikeuden ja politiikan väliseen suhteeseen. Oikeustieteen emeritusprofessorin Antero Jyrängin mukaan valtiosääntölaki on se väline, jolla poliittinen muunnetaan oikeudelliseksi. Poliittinen valta muuntuu valtiosääntölain avulla oikeudelliseksi toimivallaksi ja poliittinen valtataistelu taisteluksi oikeusjärjestyksen sisällöstä. (Jyränki 1989, 17.) Oikeustieteiden professorin Jaakko Husan (2004, 42 ks. myös Tuori 2007, 222) mukaan valtiosääntöoikeus on oikeuden ja politiikan välinen sarana, joka sijaitsee yhtä aikaa sekä oikeuden että politiikan maailmassa. Valtiosääntöoikeus voidaan yleisesti määritellä oikeudenalaksi, johon kuuluvat ne normit, jotka säätelevät ylimpien valtioelinten toimivaltasuhteita, valintaa ja päätöksentekomenettelyä sekä kansalaisten oikeudellista asemaa suhteessa valtioon Valtiosääntöoikeudessa myös tyypillisesti erilaiset ratkaisumallit, oikeudelliset ajattelutavat ja instituutiot liikkuvat kansallisista rajoista huolimatta. (Husa 2004, 86, 97.) Valtiosääntöoikeuden näkökulmasta oikeudella ja politiikalla on selkeä yhteys, koska valtiosääntöoikeus käsittelee nimenomaan keskeisesti poliittisen vallan käyttöä (Nieminen 2004, 41). Koska olen kiinnostunut 2
7 oikeuden ja politiikan rajankäynnistä ja vallan muutoksista, tarkastelen seuraavaksi valtiosääntöä, sen suhdetta perustuslakiin ja valtiosääntötutkimuksen historiaa. Valtiosääntö ja perustuslaki ovat käsitteitä, jotka ovat hyvin lähellä toisiaan. Perustuslaki on muodollisempi käsite ja helpommin määriteltävissä. Perustuslaki on laki, joka on hyväksytty perustuslainsäätämisjärjestyksessä ja joka julistaa itsensä perustuslaiksi. Perustuslaki sääntelee niin ylimpien valtioelinten toimintaa kuin kattaa periaatteessa koko oikeusjärjestyksen erityisesti perustuslaissa määritellään, miten oikeussääntöjä tulee tuottaa ja mitä sääntöjen tulee sisältää. Perustuslaki luo vallankäytön perusteet ja vahvistaa yksilöiden perusoikeudet. Valtiosääntö taas on epämuodollisempi käsite. Valtiosääntö käsittää kaikki valtiojärjestystä sääntelevät oikeussäännöt niiden hierarkkisesta asemasta riippumatta, samoin käytännön kautta syntyneet käytänteet, jotka koskevat valtiojärjestystä ja jotka ovat vahventuneet oikeussäännöiksi. (Nieminen 2004, 4, 13.) Käytännössä perustuslakiteksti sisältää monesti valtiollisia organisaatioita koskevia osia, perusoikeusluettelon, valtiosäännönmukaisuuden valvontaa koskevia osia sekä valtiosäännön muuttamista, täydentämistä tai kumoamista koskevia osia (Husa 2004, 88). Perustuslaki viittaa nykyisin kansan nimissä laadittuun muodolliseen sopimukseen, joka tarkoituksena on luoda ja kontrolloida sitä valtaa, joka valtion instituutioilla on. Tämä moderni käsitys perustuslaista muotoutui valistuksen ajan hengessä ja yhteiskuntasopimusteorioiden rinnalla luvun lopulta lähtien useat maat maailmanlaajuisesti ovat hyväksyneet moderneja perustuslakeja. (Loughlin 2010, ) 1700-luvun jälkeisessä Saksassa Georg Jellinek oli ensimmäisiä, joka ennakoi Allgemeine Staatlehren jakautumista erilliseksi valtio-opiksi ja valtio-oikeudeksi eli eriytymistä sen suhteen mitä kuuluu oikeuteen ja mitä politiikkaan. Tämä erkaantuminen voidaan henkilöidä Hans Kelseniin ja Carl Schmittiin, joiden voidaan sanoa edustavan vastakkaisia suuntauksia. Hans Kelsenin mukaan lait ilmaisevat sen, kuinka asioiden tulee olla, ja lain pätevyys taas riippuu sen suhteesta oikeusjärjestykseen ja normihierarkiaan. Normihierarkian mukaisesti asetus saa pätevyytensä laista ja lain pätevyys taas nojaa perustuslakiin. Normihierarkian huipulla olevan perustuslain pätevyys nojaa teoreettiseen perusnormiin (Grundnorm). Perusnormin sisältönä on, että säädännäistä valtiosääntöä pitää noudattaa. Kelsen erotti täysin oikeuden ja politiikan toisistaan: hän näki oikeuden perustuvan teoreettiseen perusnormiin sen sijaan, että olisi nähnyt oikeuden kytkökset päättäjien tekemiin valintoihin. (Husa 2004, 19 21, ) 3
8 Carl Schmittin mukaan taas perustuslain pätevyys ei nojaa johonkin ei-poliittiseen perusnormiin, vaan sen sijaan tahtoon. Schmittin lähtökohtana ovat konkreettinen perustuslakia säätävä valta ja tosiasialliset poliittiset toimet. Poliittinen päätöksenteko ja demokraattinen perustuslainsäätämisvalta kuuluvat valtiolle, jonka muodostaa kansa, ja tätä kautta oikeusjärjestys saa legitimiteettinsä. Valtiosääntölait ovat legaliteettia edellyttävää pintatasoa, kun taas varsinainen valtiosääntö edellyttää legitimiteettiä. Mielenkiintoista Schmittin ajattelussa on myös se, että hänen mukaansa suvereeni on se, joka päättää poikkeustilanteesta. Toisin sanoen se, joka poikkeuksellisessa tilanteessa päättää, millainen oikeusjärjestys on tehokas, pätevä ja sitova, on suvereeni. Schmittin mukaan politiikka tulee ennen oikeutta. Kelsen perusti perustuslain pätevyyden hypoteettiseen perusnormiin, kun taas Schmitt painotti henkilöitä ja tahtoa perustuslain takana. Kelsen ja Schmitt hahmottivat siis poliittisen ja oikeudellisen järjestelmän eri tavoin. Kelsen halusi erottaa ulottuvuudet toisistaan luodakseen selkeän normijärjestelmän, kun taas Schmitt painotti poliittisten tekojen ensisijaisuutta ja oikeuden riippuvuutta poliittisesta päätöksenteosta. (Husa 2004, ) 1700-luvulta lähtien valtiosäännöt ovat siis kehittyneet eteenpäin. Venäjän ja Itä-Euroopan tutkimuksen professori Anders Fogelkloun mielestä valtiosääntöjen viimeaikaista kehitystä kuvaavat seuraavat kuusi merkittävää piirrettä: 1) perus- ja ihmisoikeuksien määrittely ja vahvistaminen kansainvälisin sopimuksin, 2) valtion suvereniteettiin vaikuttavien ylikansallisten organisaatioiden, kuten EU:n syntyminen 3) uusien suvereenien valtioiden syntyminen ja niiden uudet perustuslait, 4) valtiosääntötuomioistuimien perustaminen tai tavallisten tuomioistuinten suorittama lakien perustuslainmukaisuuden valvonta, 5) ylikansallisten tuomioistuinten, kuten Euroopan ihmisoikeustuomioistuimen, perustaminen ja 6) federalististen valtioiden syntyminen. Professori Kauko Sipponen lisää tähän listaan vielä valtiosääntöönkin vaikuttavan normihierarkian murentumisen. (Sipposen 2009, 286 mukaan.) Seuraavassa tarkastellaan osaltaan tämän kehityksen taustalla vaikuttavaa uutta valtiosääntöistymistä Kohti uutta konstitutionalismia Konstitutionalismilla tarkoitetaan tiettyä hallintotapaa voidaan puhua perustuslaillisesta demokratiasta. Konstitutionalismissa niin lainsäädäntö- kuin hallitusvallan käyttöä rajoittavat perustuslain juridisesti sitovat oikeussäännöt. Konstitutionalismi tarkoittaa, että julkinen valta ei ole enää sidoksissa tiettyyn henkilöön ja hänen tahtoonsa, vaan sen sijaan julkista valtaa käyttää kansalta valtuutuksen saanut lainsäädäntöelin. (Nieminen 2004, 83.) Konstitutionalismissa perustuslain auktoritatiiviset säännöt sääntelevät yhteiskunnan vuorovaikutussuhteita (Stone Sweet 4
9 2000, 20 21, 114). Konstitutionalismiin liittyy kiinteästi niin lockelainen rule of law -ajattelu kuin montesquieulainen vallanjako; yksilöitä tulee suojella julkisen vallan väärinkäytöltä ja julkisen vallan tulee olla oikeudellisesti rajattua. Konstitutionalismiin liittyy läheisesti myös perusoikeudet: suvereenikaan enemmistödemokratia ei voi rajoittaa perustuslaissa turvattuja ihmisoikeuksia. (Husa 2009, ) Saksalaisen oikeustieteilijän Dieter Grimmin mukaan konstitutionalismi on suhteellisen uusi innovaatio poliittisten instituutioiden historiassa. Konstitutionalismi lähti liikkeelle Pohjois-Amerikan ja Ranskan vallankumouksista 1700-luvun loppupuolella. Uutta vallankumouksissa oli se, että ne halusivat luoda uudet poliittiset järjestelmät, jotka olisivat edeltäviä perustavanlaatuisesti erilaisia. Haluttiin luotiin ennalta määrätyt säännöt, jotka määrittelivät ennalta valtaan pääsyn ehdot. Konstitutionalismi on erityinen poliittisen vallan legalisoinnin muoto. (Grimm 2010, 3 5, 9.) Konstitutionalismi siis kiinnittyy ajatukseen modernista perustuslaista, joka myös kehittyy 1700-luvulla. Konstitutionalismin ytimessä on perustuslain sitovuus, ja perustuslain noudattaminen on yksi vallankäytön legitiimiyden edellytys (Nieminen 2004, 14, 83). Perustuslaki on ryhmä moderneja oikeusnormeja, jotka muodostuvat poliittisen päätöksen kautta, eivät jonkin ennalta määrätyn totuuden avulla. Näiden normien tarkoitus on säännellä julkisen vallan muodostumista ja käyttöä. Sääntely on siinä mielessä kokonaisvaltaista, että mitään perustuslain ulkopuolista vallankäyttöä ei tunnusteta. Perustuslaillisen vallan perusta on kansassa, joka on ainoa legitiimin vallan lähde. Perustuslaki on korkeampaa lainsäädäntöä, ja se on ensisijainen suhteessa kaikkiin muihin lakeihin ja normeihin. Perustuslain vastaiset lait eivät voi saada lainvoimaa. (Grimm 2010, 9.) Perustuslaki on niin kauan legitiimi, kun enemmistö väestöstä kokee sen hyväksytyksi eikä kapinoi sitä vastaan. Perustuslakia voidaan muuttaa itse tekstiä muuttamalla, mutta monesti perustuslaki muuttuu tulkintakäytännön mukana. Kiistaa on syntynyt siitä, kuka tätä tulkintavaltaa saa käyttää, yleiset tuomioistuimet, erityinen valtiosääntötuomioistuin vai kansanedustuslaitos. Kiistaa on myös kautta aikojen on aiheuttanut se kysymys, kuka viime kädessä valvoo perustuslainmukaisuutta, lainsäätäjä itse vai lakeja konkreettisissa tilanteissa soveltavat tuomioistuimet. (Nieminen 2004, ) Eurooppalaisesta näkökulmasta voidaan puhua vanhasta ja uudesta konstitutionalismista (new constitutionalism). Vanhan konstitutionalismikäsityksen mukaan enemmistödemokratia ja kansanedustuselin olivat johtavassa asemassa. Lähtökohtaisesti lakien perustuslainmukaisuuden valvonta tuomioistuinten toimesta ei sopinut yhteen parlamentaarisen demokratian ja hallintatavan kanssa. Lainsäätäjän säätämä tavallinen laki oli ylin, koska se oli kansan yleisen tahdon ilmaus. 5
10 Perustuslaki nähtiin enemmän eräänlaisena yhteiskuntasopimuksena, joka ei ollut suoraan sovellettavaa oikeutta. (Husa 2004, 131.) Toisen maailmansodan jälkeisessä Euroopassa valtion vallan rajoittamisesta ja yksilön oikeuksien turvaamisesta on tullut hallitseva doktriini, ja useissa Euroopan maissa perustuslainmukaisuuden valvonta ja laillisuusvalvonta ovat lisääntyneet (Stone Sweet 2000, 37; Shapiro & Stone 1994, ). Maailmansotien välisenä aikana perustuslakikontrolli oli paljolti amerikkalainen erikoisuus, mutta toisen maailmansodan jälkeen valtiosääntötuomioistuimen mallista tuli monen eurooppalaisen maan valinta, kun ne pyrkivät tekemään pesäeroa totalitääriseen menneisyyteensä. (Tuori 2009, 320.) Näin kävi fasististen hallintojen hajotessa Saksassa ja Italiassa, autoritääristen hallintojen hajotessa Etelä-Euroopassa ja kommunismin sortuessa Itä-Euroopassa (Shapiro & Stone Sweet 2002, 136). Uusi valtiosääntöistyminen ja perustuslainmukaisuuden valvonnan lisääntyminen ovat koskettaneet myös niitä eurooppalaisia maita, joissa suuria mullistuksia ei ole ollut, kuten Suomi, Ruotsi, Ranska ja Yhdistynyt kuningaskunta (Tuori 2009, 320). Konstitutionalismista on siis voitu puhua USA:n ja Ranskan 1700-luvun vallankumouksista lähtien, kun taas uudesta konstitutionalismista voidaan puhua toisesta maailmansodasta lähtien. Julkisoikeuden professori Martin Loughlin kutsuu uutta konstitutionalismia konstitutionalisaatioksi (constitutionalisation). Hänen mukaansa konstitutionalismi heijastaa tietyn ajan poliittista teoriaa, ja konstitutionalismin tarkoituksena on liberaalin filosofian osana opastaa modernin perustuslain laatimisessa. Hyvinvointivaltion rakentamisen aikakaudella monet olivat sitä mieltä, ettei konstitutionalismilla ole enää annettavaa, mutta viimeisten kahdenkymmenen vuoden aikana kiinnostus konstitutionalismiin on uudelleen herännyt. Tähän on vaikuttanut Espanjan ja Portugalin entisten autoritaaristen ja Keski- ja Itä-Euroopan kommunististen hallintojen sekä Etelä-Afrikan apartheidhallinnon hajoaminen ja muuntautuminen kohti markkinaperusteista, liberaalidemokraattista ja perustuslaillista hallintoa. Samaan aikaan myös monet - vanhat ja uudet - perustuslailliset demokratiat ovat muuttaneet hallinnollisia järjestelyjään kansallisiin ja kansainvälisiin muutoksiin reagoiden. Konstitutionalisaation on sanottu olevan konstitutionalismin uudelleenkonfiguraatio. (Loughlin 2010, ) Loughlin ajoittaa uuden konstitutionalismin alun 1970-luvulle. Uusi konstitutionalismi on siis kehittynyt vähitellen toisen maailmansodan jälkeen, koska useat 1940-, ja 1990-luvun tapahtumat ovat siivittäneet tämän tyyppistä ajattelutapaa eteenpäin. Tässä tutkielmassa käytän uuden konstitutionalismin ja uuden valtiosääntöistymisen käsitteitä kuvaamaan kyseistä ilmiötä, koska niitä on mielestäni käytetty enemmän suomalaisessa 6
11 keskustelussa verrattuna konstitutionalisaation käsitteeseen (ks. esim. Tuori 2009; Lavapuro 2010b). Uudessa konstitutionalismissa keskeistä on ajatus valtiosäännöstä korkeampana oikeutena, rule of law- eli oikeusvaltioperiaate, vallanjako, tuomioistuinten riippumattomuus ja yksilöiden oikeuksien suoja (Husa 2004, 151). Suomalaisesta näkökulmasta demokraattisen konstitutionalismin elementtejä ovat kirjoitettu perustuslaki/valtiosääntö, perustuslaki ylimpänä oikeudellisena normina, perusoikeudet, vallanjako, oikeusvaltio, riippumattomien tuomioistuinten harjoittama oikeudellinen suoja ja valvonta sekä kansansuvereniteetti ja vapaat vaalit (Sipponen 2009, 286). Uusi konstitutionalismi lähtee siitä, että valtion instituutioiden ja niiden vallan ja auktoriteetin on perustuttava kirjoitettuun perustuslakiin. Julkisen vallan käyttö on sallittua ja laillista ainoastaan perustuslain puitteissa, ja nämä lait sisältävät oikeuksia, joiden toteutuminen tulee turvata. (Stone Sweet 2000, 37, 50.) Konstitutionalismi on poliittinen teoria rajoitetusta hallinnosta (limited government) ja siitä, mitä normeja modernin perustuslain tulisi sisältää. Konstitutionalismista on kehittynyt kaksi muotoa, joita kutsutaan republikaaniseksi tai poliittiseksi konstitutionalismiksi ja liberaaliksi tai oikeudelliseksi konstitutionalismiksi. Keskeinen ero näiden välillä koskee sitä, miten vallankäyttöä valvotaan ja miten perustuslakia suojellaan. Poliittinen konstitutionalismi luottaa checks and balances -ajatteluun, jossa poliittinen vallankäyttö on hajautettua ja instituutiot valvovat toisiaan. Oikeudellinen konstitutionalismi taas luottaa enemmän vahvaan, keskitettyyn hallintoon ja tuomioistuinvalvontaan (judicial review). Martin Loughlin toteaa, että USA:n perustuslain historia on ollut oikeudellisen konstitutionalismin voittokulkua. (Loughlin 2010, ) Uudessa konstitutionalismissa perustuslain ja perustuslainmukaisuuden valvonta nousee siis entistä keskeisempään osaan. Martin Loughlin näkee uuden konstitutionalismin eli konstitutionalisaation ainoastaan liberaalisoikeudellisena konstitutionalismina. Konstitutionalisaatio viittaa kehitykseen, jonka myötä kasvava määrä julkista toimintaa siirtyy liberaalis-oikeudellisen konstitutionalismin normien alaisuuteen. Konstitutionalisaatiossa perustuslaki ymmärretään rationaalisten normien kokoelmaksi. Normit eivät ole päteviä sen takia, että kansa olisi ne hyväksynyt, vaan normit saavat auktoriteettinsa rationaalisuudestaan. Konstitutionalisaatio on prosessi, jonka kautta liberaali-oikeudelliset normit levittäytyvät kaikkeen valtiolliseen ja hallinnolliseen toimintaan. Konstitutionalisaatio varmistaa, että julkista valtaa käytetään rationaalisuuden, suhteellisuuden ja vähimmän mahdollisen hallinnon 7
12 puuttumisen periaatteita kunnioittaen huomioiden myös yksilöiden perusoikeudet. (Loughlin 2010, ) Uuden konstitutionalismin keskeinen ajatus on, että oikeusjärjestyksen täytyy pitää sisällään tiettyjä fundamentaalisia perusoikeuksia, joiden tulee olla suoraan sovellettavaa oikeutta. Parlamentin säätämä laki ei ole missään erityisasemassa, vaan sen sijaan ajatellaan jopa että lainsäätäjä itse voi rikkoa normihierarkiaa vastaan ja tehdä virheitä. Tämän takia tuomioistuinten viimekätinen tehtävä on puuttua näihin rikkomuksiin. Tuomioistuinten tulee tuomioistuinvalvonnan avulla suojella hierarkkisesti korkeampia perusoikeuksia tavallisen lainsäätäjän tahtoa vastaan. Ajatus parlamentin riippumattomuudesta on saanut taipua sitä mukaa, kun perustuslainmukaisuuden valvonta Euroopassa on kehittynyt. (Husa 2003, ; Stone Sweet 2000, 37, 50.) Alun perin tuomioistuinvalvonta kuitenkin liittyi liittovaltioiden sisäisen toimivallan jaon selvittämiseen esimerkiksi Saksassa ja Yhdysvalloissa (Shapiro & Stone Sweet 2002, ). Eri maiden oikeudelliset traditiot tarjoavat konkreettisia esimerkkejä vanhasta ja uudentyyppisestä konstitutionalismista. Eurooppalaiset poliittiset traditiot eroavat toisistaan siinä suhteessa, miten ne ovat suhtautuneet yksilön oikeuksiin. Brittiläisessä traditiossa on korostettu parlamentin suvereenisuutta. Ranskalaisessa traditiossa olennaista on ollut korostaa kansaa perustuslakia säätävänä valtana, ja kansanedustuslaitoksen säätämät lait on nähty kansan yleistahdon ilmaisuina. Saksalaisessa traditiossa taas perusoikeudet on nähty yksilöille kuuluvina subjektiivisina oikeuksina valtiota vastaan eli valtio on itse rajoittanut itseään. Erot näiden traditioiden välillä ovat kuitenkin kaventumaan päin ja voidaan sanoa, että eri traditiot ovat amerikkalaistuneet. Amerikkalaisessa traditiossa tuomioistuimilla on vahva asema yksilöiden oikeuksien puolustajana. Kaikkialla tuomioistuinten rooli yksilöiden oikeuksien turvaajana on korostunut, ja usein myös kiistanalaisten prosessien seurauksena tuomioistuimet ovat saaneet oikeuden tutkia lakien perustuslainmukaisuutta. Erityisesti Ranskassa ja Iso-Britanniassa tällainen kehitys on ollut mullistavaa ja merkinnyt monessa suhteessa parlamentin aseman heikentymistä. Myös EU:n myötä Ranska ja Iso-Britannia ovat joutuneet luopumaan parlamentin vallan rajoittamattomuuden periaatteesta. (Nieminen 2004, ) Esimerkiksi Yhdysvalloissa, Kanadassa, Saksassa, Italiassa ja Espanjassa perustuslaki takaa perustuslaillisia oikeuksia, joiden toteutumista valtiosääntötuomioistuimet valvovat. Valtio ei saa rikkoa yksilön oikeuksia, ja perustuslaissa on säädetty kolmannesta osapuolesta, joka varmistaa, että valtio ei näitä oikeuksia riko. Uuden konstitutionalismin näkökulmasta lait eivät ole lopullisia tultuaan voimaan, koska ne voidaan 8
13 kyseenalaistaa. (Stone Sweet 2000, 21.) Uudessa konstitutionalismissa kansallisesti keskeistä on ollut nimenomaan oikeuksien vallankumous. Oikeuksien vallankumouksen kautta on pyritty kattamaan laajemmin tuomioistuinten vahvistamat perustuslailliset oikeudet. (Loughlin 2010, 62, 68.) Euroopan integraatiota voidaan itsessään pitää konstitutionalismille tyypillisenä esimerkkinä (Lavapuro 2010b, 21 28). EU:n myötä on syntynyt oma EU:n oikeus, itsenäinen ja erillinen oikeusjärjestys, joka poikkeaa niin kansainvälisestä oikeudesta kuin kansallisista oikeusjärjestyksistäkin. EU:n liittyy monia piirteitä, jotka ovat horjuttaneet perinteistä kansallisvaltioajattelua. Jäsenvaltion oma perustuslaki ei ole enää valtiollisen vallankäytön ainoa sääntelijä, vaan EU-oikeus ja EU-tuomioistuin ovat tulleet siihen rinnalle. Liisa Niemisen mukaan olennaista EU:n perustuslakikehityksessä on se, että jäsenvaltioiden valtaa määrätä velvoitteistaan ja oikeuksistaan rajoitetaan unionin toimielinten ja yksityisten oikeussubjektien hyväksi tavalla, joka ei koske yksinomaan jäsenvaltioiden yksipuolisia toimia, vaan myös kaikkien jäsenvaltioiden kollektiivista päätöksentekoa. (Nieminen 2004, 10 15, 53, 270.) Olennaista on myös se, että kansallisten tuomioistuinten tehtäväksi on annettu EU-oikeuden toteuttaminen, ja ristiriidat on viime kädessä ratkaistava unionioikeuden hyväksi. (Lavapuro 2010b, 4, 9 15.) Loughlinin (2010, 68) mukaan sikäli kun konstitutionalisaatiota EU:ssa on tapahtunut, on se ollut nimenomaan liberaali-oikeudellista konstitutionalismia. Euroopassa voidaan puhua monitasoisesta konstitutionalismista (multilevel constitutionalism), jossa EU:n ja yksittäisen jäsenvaltion perustuslait nähdään rinnakkaisina. Kansalliset perustuslait ja perustuslain tavoin sovellettavat EU:n perussopimukset eivät kuitenkaan ole jyrkässä hierarkkisessa suhteessa toisiinsa, vaan paremminkin ne täydentävät toisiaan (ns. mixed constitution). Nykyaikaisen eurooppalaisen konstitutionalismin lähtökohtana on päätöksenteon hajanaisuus ja jakautuneisuus useammalle eri tasolle. (Nieminen 2004, 31, 57, 160, 299.) Valtion suvereniteetin kannalta tilanne on EU:n jäsenvaltioissa sikäli hankala, että niissä voi olla voimassa kolme tai neljäkin erillistä oikeusjärjestystä: kansainvälinen oikeus, EU:n oikeus, kansallinen oikeus sekä liittovaltioissa jäsenvaltioiden oikeus (Sipponen 2009, 289). Ran Hirschl lähestyy aihetta erilaisesta näkökulmasta korostaen intressihakuisuutta periaatekeskustelun sijaan. Hänen mukaansa uuden konstitutionalismin kehittyminen ei liity niinkään politikoiden haluun edistää demokratiaa, sosiaalista oikeutta tai universaaleja oikeuksia, vaan se liittyy vallassa olevien poliittisten, taloudellisten ja oikeudellisten eliittien strategiseen 9
14 yhteistoimintaan. Eliitit katsovat, että on niiden etujen mukaista antaa enemmän valtaa oikeuslaitokselle ja antaa oikeudellisten ja poliittisten alojen limittyä toisiinsa. Tämä on vallassa olevan poliittisen eliitin edun mukaista, koska ne kokevat, että niiden hegemonia ja valta ovat uhattuna. (Hirschl 2004, ) Vaikka oikeudellisella ja taloudellisella eliitillä on oma tärkeä osansa konstitutionalismin kehittymisessä, tärkein osa on poliittisella eliitillä. Konstitutionalisoitumista ei tapahdu, ellei poliittinen eliitti suhtaudu siihen myönteisesti. Poliittinen eliitti ajaa perusoikeuksien konstitutionalisoimista ja perustuslainmukaisuuden valvonnan vahvistamista, jos se kokee olevansa uhattuna muiden poliittisten tahojen puolelta demokraattisessa järjestelmässä ja jos taloudellisella ja oikeudellisella eliitillä on yhteiset intressit vallassa olevan poliittisen eliitin kanssa. Tällaisia uhkia muodostavat kasvava kulttuurinen monimuotoisuus, tuloerojen kasvu ja aluekehitys, periferian ja keskusten välinen jännite, ja näitä edustavat tahot voivat nousta valtaan edustuksellisissa demokratioissa. Konstitutionalisoitumisesta on tullut myös kansainvälisen politiikan osa: Euroopan unioni, EU-tuomioistuin, Euroopan ihmisoikeustuomioistuin, kansainvälinen rikostuomioistuin ICC, Pohjois-Atlantin liitto NATO, Euroopan keskuspankki, kauppajärjestöt NAFTA Pohjois- Amerikassa, MERCOSUR Etelä-Amerikassa, ASEAN Aasiassa, APEC Aasian ja Tyynenmeren alueella, Kansainvälinen valuuttarahasto IMF ja Maailman kauppajärjestö WTO ovat esimerkkejä siitä, kuinka enenevässä määrin uhatut eliitit, jotka haluavat varmistaa omat nykyiset dominoivat intressinsä, ovat valmiita vähitellen luovuttamaan valtaansa enemmistödemokratian päätöksentekoareenoilta eristäytyneille, eriytyneille ja professionaalisille tahoille. (Hirschl 2004, 91, 98, ) Lavapuro kiistää Hirschliin viitaten sen, että perus- ja ihmisoikeuksien edistäminen olisi Suomessa ollut alkujaan hegemonisen eliitin hanke omien etujen säilyttämiseksi, vaan sen sijaan kansainvälisesti suuntautuneiden ja pitkälti vallitseviin vallankäytön muotoihin kriittisesti suhtautuneiden ihmisoikeusjuristien projekti. (Lavapuro 2010b, 23.) Loughlin toteaa, että monitasoisen konstitutionalismin ydinajatus on, että on kehittymässä kansainvälinen perustuslaillinen järjestys, joka koostuu kansainvälisestä yhteisöstä, kansainvälisestä arvojärjestelmästä ja jonkin näköisestä rakenteesta sen voimaansaattamiseksi. Tämä käsitys vaatii laajentamaan perustuslain käsitettä koskemaan järjestelmää, jossa kansalliset, alueelliset ja kansanväliset regiimit ovat osa kansainvälistä yhteisöä. (Loughlin 2010, ) Uuden konstitutionalismin menestyksen kääntöpuolena on, että valtio on alkanut menettämään julkisen vallan monopoliaan omalla alueellaan, ja julkista valtaa on siirtynyt ylikansallisille 10
15 organisaatioille. (Grimm 2010, 3 4.) Konstitutionalisaation myötä myös päätöksenteko ja vallankäyttö ovat lipuneet enenevässä määrin kansallisvaltion ulkopuolelle. Julkista valtaa käytetään yhä enemmän supranationaalisessa orgaaneissa niin alueellisella kuin globaalilla tasolla. Taloussääntely, kilpailupolitiikka, energia- ja kauppapolitiikka, ympäristönsuojelu, ja rikollisuus ja turvallisuus ovat esimerkkejä politiikan sektoreista, joita formuloidaan transnationaalisten järjestöjen kautta. Tämä on tarkoittanut sitä, että perustuslaki ei enää olekaan ainoa ja kaikenkattava. (Loughlin 2010, ) Kansainvälinen uusi konstitutionalisoitumiskehitys on mielenkiintoinen ilmiö kansallisen kehityksen rinnalla. Niin kansallisesti kuin kansainvälisesti keskiössä on vallan käytön uudelleenmäärittely. Kansallisesti parlamentti joutuu arvioimaan oman valtansa rajoja suhteessa perustuslakiin, kun taas kansainvälisesti valta siirtyy ylikansallisille elimille ja toimijoille. Kansallinen demokraattinen parlamentaarinen valta joutuu siis taistelemaan omasta vallastaan moniin suuntiin Perusoikeudet uuden konstitutionalismin keskiössä Perusoikeudet ovat perustuslaissa turvattuja yksilön perustavanlaatuisia oikeuksia. Ihmisoikeudet taas ovat kansainvälisissä sopimuksissa yleisesti suojatut perustavanlaatuiset oikeudet. Asiallisesti perusoikeudet ja ihmisoikeudet ovat hyvin pitkälle samankaltaisia ja vaikuttavat toisiinsa. (Sipponen 2000, 348.) Perusoikeuden ja ihmisoikeuden käsitteitä voidaan määritellä sekä muodollisin että aineellisin kriteerein. Perusoikeus on muodollisen määritelmän mukaan perustuslaissa taattu yksilön oikeus. Perustuslaintasoisuus ja korotettu lain voima takaavat perusoikeudelle erityistä pysyvyyttä. Perusoikeuksia voidaan muuttaa vain vaikeutetussa perustuslainsäätämisjärjestyksessä, ja näin perusoikeuksilla on hierarkkisesti ylempi asema tavallisiin lakeihin nähden. Ihmisoikeus on muodollisen määritelmän mukaan alueellisessa tai yleismaailmallisessa kansainvälisoikeudellisessa sopimuksessa eli ihmisoikeussopimuksessa tunnustettu erityisen tärkeä oikeus. Ihmisoikeusnormeja löytyy kuitenkin myös muista ihmisoikeusasiakirjoista, kuten julistuksista, päätöslauselmista ja suosituksista. Myös kansainväliseen oikeuteen sisältyvistä säännöistä ja periaatteista löytyy ihmisoikeusnormeja. (Ojanen 2003, 3 5; Hallberg 2011, 30.) Muodolliseen määritelmään verrattuna aineellinen määritelmä pyrkii viestimään oikeuden sisällöllisestä merkityksestä. Ihmisoikeuksilla on historiallisesti ollut kiinteät yhteydet 11
16 moraalifilosofisiin, aatehistoriallisiin sekä uskonnollisiin lähtökohtiin. Aineellisen määritelmän mukaan ihmisoikeuksilla viitataan erityisen tärkeisiin ja perustavanlaatuisiin oikeuksiin, jotka kuuluvat jakamattomasti, luovuttamattomasti ja yhtäläisesti kaikille ihmisille alkuperästä, ihonväristä, iästä, uskonnosta, sukupuolesta tai muusta vastaavasta henkilöön liittyvästä syystä riippumatta. Nykyaikaisen ihmisoikeusajattelun lähtökohtana on siis universaalisuus ihmisoikeudet kuuluvat kaikille. Perusoikeudet ihmisoikeuksien tavoin ymmärretään aineellisen määritelmän mukaan perustavanlaatuisten arvojen ilmaisuina. (Ojanen 2003, 6.) Perusoikeuksilla ja ihmisoikeuksilla on siis läheisiä yhtymäkohtia, vaikka niiden pohja on erilainen. Sisällöllisesti kysymys on pitkälti samoista oikeuksista. Ihmisoikeussopimukset määrittävät kansainvälisesti perusoikeuksille tavoitellun tason. (Hallberg 2011, 35.) Huomionarvoista on, että kansainväliset ihmisoikeudet asettavat kansallisille perusoikeuksille minimitason eli ihmisoikeuksia ei voi käyttää perusteena kansallisen perusoikeussuojan alentamiselle tai muunkaltaiselle perusoikeuksien sivuuttamiselle (Lavapuro 2010b, 171). Suomessa perus- ja ihmisoikeuksia suojellaan kolmella eri tasolla. Ensinnäkin suojaa antaa Suomen perustuslaissa suojatut perusoikeudet. Toisen suojajärjestelmän muodostavat kansainväliset ihmisoikeussopimukset, jotka on laadittu Euroopan neuvostossa (EN), Kansainvälisessä työjärjestössä (ILO) ja Yhdistyneissä kansakunnissa (YK). Yksi tärkeimmistä Suomea sitovista kansainvälisistä sopimuksista on Euroopan neuvoston Euroopan ihmisoikeussopimus lisäpöytäkirjoineen. Ihmisoikeuksien kansainvälisen suojelun käännekohtana voidaan pitää YK:n yleiskokouksessa vuonna 1948 hyväksyttyä ihmisoikeuksien yleismaailmallista julistusta. Myös Euroopan turvallisuus- ja yhteistyöjärjestön (ETYJ) toiminnan myötä syntyneiden päätös- ja loppuasiakirjojen ihmisoikeusperiaatteet ovat rinnastettavissa ihmisoikeussopimusten määräyksiin. (Ojanen & Scheinin 2011, , 177.) Kolmannen tason muodostaa Euroopan unionin oikeus. EU:ssa 2009 hyväksytyn Lissabonin sopimuksen myötä EU:n perusoikeuskirjasta tuli sitovaa oikeutta, ja perusoikeuskirjalla on sama oikeudellinen arvo kuin perussopimuksilla. Vuonna 2007 perustettiin unioniin myös perusoikeusvirasto, jonka tehtävänä on avustaa unionin toimielimiä ja jäsenmaita. (Rosas 2011, ) Perusoikeuksia on kehitetty vuosikymmenten aikana eteenpäin. Perusoikeudet voidaan luokitella kolmeen eri sukupolveen. Ensimmäisen sukupolven eli vanhimpia perusoikeuksia kutsutaan yleisesti vapausoikeuksiksi, joihin kuuluvat vapausoikeudet, tasa-arvoisuusoikeudet ja osallistumisoikeudet. Vapausoikeuksille on tyypillistä, että julkinen valta pidättyy puuttumasta 12
17 yksilön toimintavapauteen. Toisen sukupolven perusoikeuksia ovat taloudelliset, sosiaaliset ja sivistykselliset perusoikeudet eli TSS-oikeudet. Näiden oikeuksien toteutumisessa julkiselta vallalta taas edellytetään aktiivisia toimenpiteitä. Kolmannen sukupolven oikeuksina pidetään yleensä niin sanottuja kollektiivisia oikeuksia, kuten esimerkiksi alkuperäiskansojen oikeuksia (Sipponen 2000, 348; Hallberg 2011, 39.) Yleisemmin voidaan sanoa, että vanhempien perustuslakien perusoikeudet edustavat negatiivista perusoikeusajattelua, kun taas uudemmat perustuslait sisältävät myös positiivisen perusoikeuskäsityksen (Husa 2004, 98). Tämän tutkielman tapaustutkimuksessa keskiöön nousevat perusoikeudet ovat yksityisyyden suoja ja luottamuksellisen viestinnän salaisuus, jotka kuuluvat perinteisten vapausoikeuksien ryhmään omaisuuden suojan tavoin, joka myös on keskeisessä osassa Lex Nokia -tapauksessa (ks. Ojanen 2003, 30). Perusoikeudet velvoittavat julkista valtaa ja erityisesti valtiota. Perusoikeudet velvoittavat julkista valtaa, koska perusoikeudet vaikuttavat ennen muuta yksilön ja julkisen vallan välisessä keskinäissuhteessa eli vertikaalisuhteessa. Perusoikeuksien tosiasiallisen toteutumisen kannalta ei kuitenkaan ole riittävää, että julkinen valta pidättäytyy puuttumasta perusoikeuksiin. Perusoikeuksien tehokas toteutuminen edellyttää perusoikeuksien suojaamista toisen yksilöiden taholta tulevilta loukkauksilta. Myöskään perusoikeuksien vaikutus yksityisten välisissä suhteissa eli horisontaalivaikutus ei ole poissuljettu. Perusoikeuksien horisontaalivaikutus voi olla joko välitöntä tai välillistä. Välitön vaikutus tarkoittaa sitä, että yksityinen voi vedota suoraan perusoikeussäännökseen tuomioistuimessa tai viranomaisessa. Välillinen horisontaalivaikutus taas tarkoittaa sitä, että perusoikeuksien vaikutus välittyy yksityishenkilöiden välisiin suhteisiin perustuslakia alemmanasteisen normiston kautta. Vallitsevan käytännön mukaan perusoikeuksien vaikutus yksityishenkilöiden välisiin suhteisiin on välillistä eli suhteista säädetään tavallisen lainsäädännön tasolla. (Ojanen 2003, ) Perusoikeuksia voidaan perustella neljällä eri tavalla demokraattisessa yhteiskunnassa. Perusoikeudet voidaan nähdä esipoliittisina yliaikaisina oikeuksina, historiallisena tahtona, kansan aktuaalisena tahtona ja hypoteettisena tahtona. (Rubenfield Jääskisen 2004, 107 mukaan.) Jääskinen ei pidä perusteltuna ajatusta perusoikeuksista esipoliittisina oikeuksina, historiallisena tai hypoteettisena tahtona. Perusoikeuksissa ja niiden suojassa on kyse nimenomaan poliittisista oikeuksista ja velvoitteista. Historiaan vetoaminen ei ole perusteltua: miksi nykyisten äänestäjien yksinkertaisen enemmistön tulisi olla sidottu arvoratkaisuihin, joita aikaisemmat sukupolvet ovat tehneet? Hypoteettinen kansan tahto sisältää ajatuksen ennalta sitoutumisesta, joten myöskään tämä 13
18 argumentti ei ole kestävä. Miksi aikaisempien sukupolvien tekemien linjausten rationaalisuutta ei saisi arvioida? Jääskinen itse kannattaa perusoikeuksien oikeutuksena kansan tämänhetkistä toteutuvaa tahtoa. Hyvänä esimerkkinä tämäntyyppisestä toimesta on Suomessa vuonna 2000 hyväksytty uusi perustuslaki perusoikeusluetteloineen. Vaikka hänen mukaansa ei ole perusteltua katsoa, että positiivisoikeudelliset perusoikeudet olisi asetettava etusijalle demokratiaan nähden, kansalaisena ja yksilönä hän haluaa sekä demokratian että perusoikeudet, viitaten mixed constitution -käsitteeseen tällaisena lähtökohtana. Perusoikeusnormit ovat ihmisten tekemää säädännäistä oikeutta: kysymys ei ole luonnonoikeudesta eikä moraalilaista, vaikka perusoikeudet ilmaisevat tärkeällä ja vakavalla tavalla nykyisiä käsityksiämme arvioista, jotka ovat keskeisiä yhteiskunnassamme. Jääskisen mielestä oikeudellisesti perusoikeuksien sitovuudella ei ole syvempää perustaa kuin demokraattisen lainsäätäjän valtiosäännön mukaisessa järjestyksessä tekemä valinta. (Jääskinen 2004, , ) Perusoikeuksilla on merkitystä koko oikeusjärjestyksen arvopohjana (Hallberg 2011, 30). Perusoikeuksia voidaan kutsua myös supernormistoksi, koska ne saavat soveltamistilanteessa etusijan suhteessa muihin oikeusnormeihin, ja normien muuttaminen tai kumoaminen demokraattisen lainsäätäjän toimin ei ole aina käytännössä eikä edes periaatteessa mahdollista (Jääskinen, 2004, 101). Perusoikeuksien velvoittavuus on uuden konstitutionalismin keskiössä. Perusoikeuksien ensisijainen velvoittavuus voidaan nähdä kahdesta vastakkaisesta näkökulmasta. Vanhemman näkemyksen mukaan perustuslain perusoikeussäännökset kohdistuvat ensisijaisesti ylimpiin valtioelimiin eli eduskuntaan, presidenttiin ja valtioneuvostoon. Tästä näkökulmasta perusoikeudet ovat lähinnä lainsäätäjään kohdistettuja rajoituksia. Uudemman ja koko ajan enemmän alaa saavan vastakkaisen näkemyksen mukaan taas perusoikeudet on tarkoitettu toteutettavaksi myös tuomioistuinten ja muiden viranomaisten toiminnassa. (Husa 2004, ) Perinteisissä parlamentaarisissa järjestelmissä perus- ja ihmisoikeuksilla ei siis ole ollut suoraa vaikutusta. Oikeuksilla oli oikeusvaikutuksia vain silloin, kun niitä oli otettu mukaan tiettyyn lakiin. Perusoikeuksien korottaminen valtiosäännön tasoisiksi on merkinnyt sitä, että mikä tahansa laki, joka rikkoo perusoikeuksia, on pätemätön. Esimerkiksi Saksassa, Italiassa ja Espanjassa perusoikeudet luetellaan perustuslaissa ennen valtion instituutioita ja instituutioiden välistä tehtävän- ja vallanjakoa. Voidaan jopa sanoa, että perusoikeudet ovat saaneet yliperustuslaillisen aseman niitä ei voida aina muuttaa edes perustuslakia muuttamalla. (Stone Sweet 2000, ) 14
19 Nykyisin perusoikeudet vaikuttavat lähes kaikkeen lainsäädäntöön: lakien sisältöön lainsäädäntövaiheessa, lainsoveltamisvaiheessa ja lain tulkintaan riippumatta siitä, minkä alan lainsäädännöstä on kyse. Perusoikeudet kattavat koko oikeusjärjestyksen alan. Tämän takia tuomioistuimet joutuvatkin ottamaan kantaa kysymyksiin, joiden katsottiin aikaisemmin kuuluvan vain lainsäätäjälle, koska perusoikeudet ovat nykyään entistä enemmän esillä myös lainsoveltamistilanteissa. (Nieminen 2004, , 227.) Liisa Nieminen toteaa, että ihmisoikeudet on pyritty ideologisesti legitimoimaan siten, että niiden väitetään olevan politiikasta riippumattomia, jopa politiikan yläpuolella. Tosiasia kuitenkin on, että ihmisoikeuksia on aina käytetty poliittisten tavoitteiden toteuttamiseen. Ihmisoikeuksia on käytetty vallitsevien olosuhteiden säilyttämiseen. Myös EU:n osalta voidaan sanoa, että ihmisoikeuksien suojan vahvistuminen on ollut osa poliittista prosessia: osa unionin politiikoista on saatettu oikeuksien muotoon. Tällainen kehitys aiheuttaa sen, että oikeuksien taustalla olevista arvoista ei juurikaan enää puhuta ja politiikka oikeudellistuu. (Nieminen 2004, ) 2.4. Lakien perustuslainmukaisuuden valvonta Lakien perustuslainmukaisuuden valvonnan perusteista Lakien perustuslainmukaisuuden valvonta on keskeinen osa uutta konstitutionalismia. Perustuslainmukaisuuden valvonnassa esiin nousee konkreettinen kysymys siitä, mikä kuuluu lainsäätäjälle ja mikä tuomioistuimille. Perustuslainmukaisuuden valvonta on yksi valtiosääntöoikeuden keskeisimmistä ongelmista, joka on täytynyt jotenkin eri järjestelmissä ratkaista. Tämä ratkaisu kertoo sen, minkälainen oikeuden ja politiikan suhteen on tahdottu eri järjestelmissä olevan. (Husa 2004, 42,44 45.) Tähän liittyy läheisesti kysymys, jonka Liisa Nieminen nostaa esille: riittääkö lainsäätämismenettelyn demokraattisuus takaamaan yhteiskunnan perusarvojen, joita perusoikeudet ilmentävät, toteutumisen vai tulisiko tuomioistuimilla ja mahdollisesti myös hallintoviranomaisilla olla oikeus tutkia lakien perustuslainmukaisuutta, jolloin ne voivat pohtia myös perusoikeuksien toteutumista? Ongelmallista tässä on se, että tulkitsija voi tällöin päätyä erilaiseen lopputulokseen kuin mihin lainsäätäjä on aiemmin päätynyt. (Nieminen 2004, 109.) Erilaisten ratkaisujen taustalla on syvällisiä linjaeroja erilaisten valtiosääntökäsitysten välillä (Lavapuro 2010b, 6). Perustuslainmukaisuuden valvonta tai normikontrolli voidaan järjestää usealla eri tavalla. Erilaiset ratkaisutavat voidaan jäsentää kuuden eri kriteerin mukaan. Ensinnäkin tulee kiinnittää huomiota 15
20 siihen, onko valvonta ennakollista ja jälkikäteistä. Ennakollisessa valvonnassa lain tai säädöksen perustuslainmukaisuus tai -vastaisuus arvioidaan jo lainsäätämisvaiheessa. Tämä tapa korostaa vallanjaon näkökulmasta lainsäätäjän asemaa. Jälkikäteisessä valvonnassa taas kontrolli tapahtuu vasta siinä vaiheessa, kun säädös on jo tullut voimaan ja sitä joudutaan soveltamaan konkreettisessa tilanteessa. Tällaisessa mallissa luotetaan enemmän tuomioistuimiin kuin lainsäätäjään. (Husa 2004, ) Toiseksi tulee kiinnittää huomio siihen, kuka tai ketkä vastaavat perustuslainmukaisuuden valvonnasta. Onko kontrolli oikeudellisella vai ei-oikeudellisella orgaanilla? Kolmanneksi tulee huomioida, onko kontrollin luonne abstraktia vai konkreettista. Abstraktissa kontrollissa ei käsitellä konkreettista tapausta, vaan sen sijaan arvioidaan, rikkooko normi sinällään normihierarkiaa vastaan. Konkreettisessa valvonnassa taas kyseessä on todellinen soveltamistilanne, jossa alemmanasteisen normin katsotaan olevan ristiriidassa perustuslain kanssa. Jos tuomioistuimella on valta sekä abstraktiin että konkreettiseen valvontaan, voi tuomioistuin hyvinkin muuttua niin kutsutuksi negatiiviseksi lainsäätäjäksi. Konkreettista valvontaa on monesti perusteltu sillä, että sen avulla pystytään paremmin takaamaan perustuslain säännösten tehokkuus ja erityisesti perusoikeuksien tehokkuus. (Husa 2004, ) Neljänneksi tulee kiinnittää huomiota siihen, miten valvonta on organisatorisesti järjestetty. Onko valvonta keskitettyä vai hajautettua? Saako vain yksi orgaani arvioida perustuslainmukaisuutta vai saavatko esimerkiksi kaikki tuomioistuimet tehdä tätä arviointia? Viidenneksi tulee arvioida, minkälaiset seuraukset valvonnalla on. Voiko normi havaitun ristiriidan jälkeen menettää tehonsa vai jääkö normi edelleen muodollisesti voimaan? Tärkeää on myös huomioida, onko ristiriita vain kyseessä olevassa asiassa vai onko normi ristiriidassa yleisemminkin. Jos tuomioistuimella on oikeus mitätöidä säädös, näkyy tuomiovallan astuminen lainsäätäjän puolelle selvimmillään. (Husa 2004, 49.) Kuudenneksi tulee kiinnittää huomiota siihen, mihin kontrolli perustuu. Onko olemassa nimenomainen kirjoitetun oikeuden säännös tai säännöksen tulkinta, johon kontrolli nojaa? Vai nojaako kontrolli tuomioistuinkäytännössä kehitettyyn doktriiniin? Tämä on olennaista erityisesti vallanjaon kannalta: onko lainsäätäjä itse halunnut rajoittaa omaa poliittista valtaansa vai onko tuomioistuin omalla aktiivisuudellaan ottanut tällaisen vallan itselleen. (Husa 2004, 50.) Kansainvälisiä malleja Amerikkalaisessa perustuslainmukaisuuden valvonnassa jokaisen oikeusasteen jokaisella tuomarilla on valta julistaa laki perustuslain vastaiseksi. Kuitenkin lain tai säädöksen voi julistaa perustuslain vastaiseksi ainoastaan, jos se on esteenä tapauksen tai kiistan selvittämiseksi. (Stone Sweet 2000, 16
Perustuslaki oikeuden ja politiikan rajalla tutkielma perustuslain tulkinnan poliittisesta merkityksestä Suomessa vuosina
Perustuslaki oikeuden ja politiikan rajalla tutkielma perustuslain tulkinnan poliittisesta merkityksestä Suomessa vuosina 2003-2016 Pirta Päkkilä Pro gradu -tutkielma Valtio-oppi Filosofian, poliittisen